Slovenci grade veliki pogon u Novom Travniku na 11.000 kvadratnih metara

Firma ADK d.o.o. gradi novu tvornicu u Novom Travniku na 11.000m2 u kojoj je smješten i centralni garderober predviđen za 1.000 uposlenika.

Poduzeće ADK d.o.o. jedno je od najvećih slovenačkih poduzeća u metalsko-prerađivačkoj grani industrije u BiH. Veći dio djelatnosti predstavlja izrada složenih čeličnih konstrukcija od sitnozrnatog čelika i montaža završnih proizvoda. Odranije imaju proizvodnju i u Novom Travniku.

Upravo zbog zahtjevne tehnologije proizvodnje i nedostatak adekvatnog prostora koji se javio usljed proširenja obima posla, javila se potreba za formiranje dodatnog prostora koji će moći da prihvati sve ono što je zadano od strane samog procesa proizvodnje, terena i investitora.

Ovaj savremeni koncept se prostire na čak 11.000 m2 , te poštuje sve ono što je zatečeno i potrebno kako bi se proces proizvodnje dalje nastavio u svom punom obimu.

Kako bi jedan ovakav objekat koji je od velikog i ključnog značaja dobio dodatnu notu arhitektonskog uticaja, javlja se igra sa bojama, nadstrešnicom, stepeništem koji će upravo ovakav prostor transformirati u nešto moderniji ambijent nego što inače imamo priliku da vidimo kada su industrijski pogoni u pitanju.